Is-servizz ta’ detenzjoni naddaf il-ħsarat li saru fit-tkissir li sar mill-immigranti lbieraħ fil-Barracks tal-Armata f’Ħalf Far u tfassal pjan biex isiru x-xogħlijiet meħtiega. Huwa mifhum li l-ispiża għal ħsara li saret tlaħħaq l-€2,000. Aktar tard matul il-jum , il-Pulizija ressqu l-Qorti seba’ immigrant li jgħixu fiċ-ċentru ta’ detenzjoni ta’ Ħal Far fejn ġew ikkundannati għal sena ħabs sospiża għal sentejn għall-involivment tagħhom fir-rewwixta li saret ilbieraħ. L-immigranti, sitt Niġerjani u wieħed mill-Ghana, ammettew li ħebbu u heddu lil pulizija u uffiċjali tas-servizzi ta’ detenzjoni, u li kkawżaw ħsara li ma taqbiżx l-€1,165 fiċ-ċentru  u li fformaw parti minn grupp ta’ għaxar persuni li wettqu reat. L-akkużati huma John Kwaku ta’ 25 sena mill-Ghana u Ernest Eselebor ta’ 29 sena, Darlington Ubhimihye ta’ 31 sena, Jonathan Moses ta’ 23 sena, Jude Austin ta’ 31 sena, Wisdom Erhunmwunse ta’ 29 sena u żagħażugħ ta’ 19-il sena lkoll min-Niġerja. Il-Maġistrat innota li l-akkużati ammettew mill-ewwwel l-akkużi li nġiebu kontrihom, il-kondotta nadifa u l-fatt li ddispjaċihom għall-azzjonjiet tagħhom. Kienu mumenti ta’ tensjoni lbieraħ fiċ-ċentru ta’ detenzjoni fil-Barracks tal-Armata f’Ħal Far, b’għadd ta’ immigranti jipprotestaw għall-kundizzjonijiet li qed jgħixu fihom u għat-tul ta’ żmien li ilhom f’detenzjoni. It-tensjoni żviluppat kmieni wara nofsinhar waqt li fiċ-ċentru kienet għaddejja żjara mill-membri parlamentari Deborah Schembri, Marlene Farrugia, Jason Azzopardi u Claudette Buttigieg – kollha membri tas-sotto-kumitat dwar l-immigrazzjoni fi ħdan il-Kumitat tal-Affarijiet Soċjali tal-Parlament.